Speel-speel : 03/26/13
'n Opmerksame hart is genoeg
Vandag wil ek net kyk en kyk. En ek wil luister. Ek wil 'n opmerksame hart en 'n luisterende ingesteldheid hê teenoor alles en almal om my.....soos die jong koning Salomo van die Bybel. Vroegoggend nà die heerlike, sagte reënbui van gisternag, sien ek hoe blink die druppels aan die Kaapse rietgras langs die voëls se waterbak. Net soos sterre wat skitter!
Die ou Keltiese Christene het van "dun plekke" gepraat waar God en mens mekaar kan ontmoet. In die boek Spreuke is dit opvallend dat daar 'n besonderse "dun plek" tussen God en koning Salomo was: 'n ontmoetingsplek waarmee baie mense vandag nog kan identifiseer, naamlik die natuur.
Ek verkyk my aan die mooi kransduif wat so saliglik lekker op hierdie herfsdag kom sit om sy bad te geniet. Droomverlore.
Kyk na die wilde voëls: hulle saai nie en hulle oes nie en hulle maak nie in skure bymekaar nie...
~ Die Bybel. - Matteus 6:26
Klaar gebad, maak hy gereed om in die louwarm son te gaan sit. Tevrede.
Ek kan so baie by hom leer.
Op sy sy gaan lê hy en geniet die son op sy rooibruin rug, sy blougrys romp en witgespikkelde vere. Totale oorgawe aan die heerlikheid van die oomblik!
So sit hy nog 'n hele paar minute. Miskien luister hy ook (soos ek) na die doo-doo-doo roep van sy maats in die bome, so gerusstellend soos trooswoorde.
Hebreërs 13: 1-8
Hou julle lewe vry van geldgierigheid; wees tevrede met wat julle het. God self het gesê: "Ek sal jou nooit verlaat nie, jou nooit in die steek laat nie."